Source: https://regionalobala.si/novica/sodisce-ugodilo-abramovemu-odvetniku-izlocili-vse-dokaze-ki-jih-je-posnela-njegova-domnevna-zrtev
Timestamp: 2020-08-08 14:23:36+00:00
Document Index: 66951

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'Sodišče ']

E.B. - Uredništvo/STA - Foto: Twitter/Barbara Pance, pixabay.com - 06.11.2019 ob 13:36
Višje sodišče v Celju je ugodilo pritožbi zagovornika Sebastiena Abramova Mitji Pavčiču na sklep preiskovalnega sodnika v zvezi z zahtevo za izločitev nezakonito pridobljenih dokazov v primeru Sare Veber. Višje sodišče je tako celjskemu okrožnemu sodišču naložilo, da iz spisa izloči vse zvočne posnetke, ki jih je posnela Vebrova.
Kot je danes za STA povedal Pavčič, morajo prav tako iz kazenskega spisa izločiti tudi vse priloge in sklicevanja na vsebino zvočnih posnetkov ter prepise teh posnetkov.
"Višje sodišče je namreč ugotovilo, da nikakor teh izjav po njihovi vsebini ni mogoče opredeliti kot resno grožnjo za napad na življenje ali telo oškodovanke v smislu njenega ustrahovanja ali vznemirjenja. Prav tako ni razvidno, da bi bila oškodovanka v trenutku izdelave posnetkov v stiski in bi se počutila ogroženo. Razgovori so potekali na enakopravni ravni in ni videti, da bi bila v njih oškodovanka podrejena obdolžencu," je Pavčič navedel stališče višjega sodišča.
Ocenil je tudi, da je Višje sodišče v Celju sledilo uveljavljeni praksi ustavnega sodišča in Evropskega sodišča za človekove pravice, ki zahteva stroge pogoje in okoliščine za dopustnost posega v človekove pravice.
Višje sodišče je tudi navedlo, da ni utemeljenega suma, da bi bil Abramov vpleten v kakršnakoli kriminalna ravnanja, je še dejal Pavčič.
Že avgusta pa je Višje sodišče v Celju ugodilo Pavčičevi pritožbi, ki jo je vložil zoper sklep preiskovalnega sodnika, s katerim je zavrnil zahtevo za izločitev dokazov v primeru Vebrove. Sodišče je namreč pritrdilo stališču obrambe, da bi moral sodnik skladno s sodno prakso opraviti t. i. test sorazmernosti.
Takrat je bila zaradi zagotovitve varstva ustavnopravnih pravic Abramova zahteva za izločitev dokazov vrnjena v ponovno odločitev z napotki preiskovalnemu sodniku, katera procesna vprašanja mora obravnavati.
Na celjskem okrožnem sodišču teče sodna preiskava zoper 29-letnega Abramova, ki je osumljen, da je marca 2015 umoril svoje tedanje dekle Saro Veber. Avgusta so na sodišču med drugim zaslišali starša Vebrove, skupno pa so doslej zaslišali okoli 20 prič.
Abramov je sicer od 6. marca letos v priporu zaradi sumov, povezanih s spodletelo zavarovalniško goljufijo z odrezano roko. Zoper Abramova poteka postopek tudi pred žalskim okrajnim sodiščem, in sicer zaradi suma goljufije na račun staršev Vebrove. Sojenje se bo predvidoma nadaljevalo ta mesec.
08 .08. 2020 ob 16: 23
ZARADI ODŽAGANE ROKE OSTAJA V PRIPORU: Na prostosti bi lahko poskušala ušpičiti še kakšno neumnost